พระวรวงศ์เธอ พระองค์เจ้าพีรพงศ์ภาณุเดช - วิกิพีเดีย

# พระวรวงศ์เธอ พระองค์เจ้าพีรพงศ์ภาณุเดช

### จากวิกิพีเดีย สารานุกรมเสรี

สารานุกรมประเทศไทย
...

พระวรวงศ์เธอ พระองค์เจ้าพีรพงศ์ภาณุเดช (Prince Bira)
สัญชาติ | ไทย

สังกัดทีม

คอกหนูขาว (White Mouse)
(สังกัด ERAs, 1935-1939)
Enrico Platé (1950)
Gordini (1952)
Connaught (1953)
Maserati (1954)

ฤดูกาลที่เข้าแข่งขัน | 1935-1939 & 1950-1954
เข้าแข่งขันทั้งหมด | 19 ครั้ง (หลังสงครามโลกครั้งที่ 2)
ชนะ | -
โพเดียม
ตำแหน่งโพล | -
ทำเวลาต่อรอบดีที่สุดของการแข่งขัน | -
เข้าแข่งขันครั้งแรก | บริติชกรังด์ปรีซ์ ค.ศ. 1950
เข้าแข่งขันฤดูกาลล่าสุด | 1954
อันดับนักแข่งล่าสุด |
แก้ {{{2}}}

พระวรวงศ์เธอ พระองค์เจ้าพีรพงศ์ภาณุเดช หรือ พระองค์พีระ นักแข่งรถชาวไทย ผู้ชนะเลิศการแข่งรถกรังด์ปรีซ์ระหว่างชาติทั่วทวีปยุโรป 3 ปีซ้อน ระหว่างปี ค.ศ. 1936, 1937 และ 1938 จนได้รางวัล ดาราทอง (BRDC Road Racing Gold Star) จากสมเด็จพระเจ้าจอร์จที่ 5 แห่งสหราชอาณาจักร ได้รับการบรรจุชื่อในหอเกียรติยศของสมาคมนักแข่งรถอังกฤษ และชนะเลิศการแข่งอีกหลายครั้งช่วงก่อนสงครามโลกครั้งที่สอง รวมทั้งถ้วยเจ้าชายเรนีย์แห่งโมนาโก (Coupe de Prince Rainier) ที่มอนติคาร์โล (ปัจจุบันคือ โมนาโกกรังด์ปรีซ์)

พระวรวงศ์เธอ พระองค์เจ้าพีรพงศ์ภาณุเดช ทรงแข่งรถโดยการสนับสนุนของพระเจ้าวรวงศ์เธอ พระองค์เจ้าจุลจักรพงษ์ ทั้งสองพระองค์มีชื่อเสียงเป็นที่รู้จักในหมู่นักแข่งรถในชื่อ Prince Bira และ Prince Chula ทรงขับรถยี่ห้อ ERA (en:English Racing Automobiles) ทาสีฟ้าสดใสในการแข่งขัน ชื่อ โรมิลุส (Romulus) รีมุส (Remus) และ หนุมาน (Hanuman) เมื่อปลายปี พ.ศ. 2479 พระเจ้าวรวงศ์เธอ พระองค์เจ้าจุลจักรพงษ์ และพระวรวงศ์เธอ พระองค์เจ้าพีรพงศ์ภาณุเดช เสด็จกลับมาเยี่ยมประเทศไทย และนำรถโรมิวลุส กลับมาจัดแสดงที่วังจักรพงษ์ด้วย ขณะนั้นอยู่ในช่วงงานฉลองรัฐธรรมนูญ มีผู้คนเข้ามาชมเป็นจำนวนมาก ช่วงหลังสงครามโลกจึงเปลี่ยนมาขับมาเซราติ สีฟ้าแบบนี้ ปัจจุบันเรียกว่า ฟ้าพีระ (Bira blue)

## [แก้] ประวัติ

พระองค์พีระทรงขับเรือมัจฉาณุ ถวายพระบาทสมเด็จพระเจ้าอยู่หัวภูมิพลอดุลยเดช พระบาทสมเด็จพระเจ้าอยู่หัวอานันทมหิดล และสมเด็จพระพี่นางเธอเจ้าฟ้ากัลยาณิวัฒนา เมื่อ พ.ศ. 2481

พระวรวงศ์เธอ พระองค์เจ้าพีรพงศ์ภาณุเดช เป็นพระโอรสในสมเด็จพระเจ้าบรมวงศ์เธอ เจ้าฟ้าภาณุรังษีสว่างวงศ์ กรมพระยาภาณุพันธุวงศ์วรเดชและหม่อมเล็ก ภาณุพันธุ์ ณ อยุธยา (สกุลเดิม ยงใจยุทธ เป็นพี่สาวของ ร้อยเอกชั้น ยงใจยุทธ บิดาของพลเอกชวลิต ยงใจยุทธ) ประสูติเมื่อวันที่ 15 กรกฏาคม พ.ศ. 2457 เมื่อแรกประสูติทรงพระนามว่า หม่อมเจ้าพีรพงศ์ภาณุเดช จบการศึกษาจากโรงเรียนเทพศิรินทร์ โรงเรียนอีตัน และเข้าศึกษาต่อที่มหาวิทยาลัยเคมบริดจ์ ประเทศอังกฤษ และเปลี่ยนไปศึกษาด้านประติมากรรม ที่ Byam Shaw Art School และสมรสกับนางสาวซีริล เฮย์ค็อก ชาวอังกฤษ (หม่อมซีริล ภาณุพันธุ์ ณ อยุธยา) เมื่อวันที่ 12 มกราคม พ.ศ. 2480 ก่อนจะหย่าขาดกันใน 11 ปี ต่อมา

ในช่วงสงครามโลกครั้งที่สอง พระองค์พีระทรงสมัครเข้าร่วมกับกองทัพอังกฤษ ได้ยศเรืออากาศโท ตำแหน่งครูฝึกเครื่องร่อน เมื่อสงครามโลกสิ้นสุดลง จึงกลับมาขับรถสูตรหนึ่ง แข่งขันกรังด์ปรีซ์ในช่วง ค.ศ. 1950 - 1954

การแข่งขันครั้งที่ดีที่สุดของพระองค์พีระ คือ เฟรนช์กรังด์ปรีซ์ ปี 1954 ทรงขับรถ Maserati 250F ในรอบสุดท้ายทรงอยู่ในอันดับที่ 3 ซึ่งจะได้ขึ้นโพเดียม แต่เกิดน้ำมันหมดถังก่อนจะเข้าเส้นชัยเพียงเล็กน้อย ได้เพียงอันดับที่ 4 และเป็นสถิติที่ดีที่สุดในการแข่งขันรถสูตรหนึ่งของพระองค์ [1]

พระองค์พีระทรงเลิกแข่งรถสูตรหนึ่งในปลายปี ค.ศ. 1954 (พ.ศ. 2497) เนื่องจากมีปัญหาเรื่องสายตาสั้น ต้องสวมแว่นแบบพิเศษ และทรงมีปัญหาในการขับเวลาฝนตก

ทรงเดินทางกลับประเทศไทยเมื่อ พ.ศ. 2499 หลังจากภรรยา คือ หม่อมชลิต้า ชาวอาร์เจนตินา ตั้งครรภ์พระโอรส คือ หม่อมราชวงศ์พีรเดช ภาณุพันธุ์ ต่อมาพระองค์พีระทรงสมรสอีกครั้งเมื่อ พ.ศ. 2500 กับคุณสาลิกา กะลันตานนท์ และหย่าขาดกันใน พ.ศ. 2506 ช่วงหลังจากนี้ พระองค์พีระใช้ชีวิตอย่างสงบ ไม่มีข่าวมากนัก

พระวรวงศ์เธอ พระองค์เจ้าพีรพงศ์ภาณุเดช สิ้นพระชนม์ที่สถานีรถไฟบารอนส์คอร์ต กรุงลอนดอน เมื่อวันที่ 23 ธันวาคม พ.ศ. 2528 ขณะสิ้นพระชนม์ไม่มีผู้ใดทราบว่าเป็นใคร ก่อนจะเป็นข่าวใหญ่ในสัปดาห์ต่อมา

พระองค์พีระ ทรงขับรถ Romulus เข้าเส้นชัยเป็นอันดับหนึ่ง ช่วงก่อนสงครามโลก - ชายที่ยืนอยู่ขวามือสุดในภาพ คือ พระเจ้าวรวงศ์เธอ พระองค์เจ้าจุลจักรพงษ์

พระองค์พีระ ทรงขับรถ Maserati 250F แข่งขันรถสูตรหนึ่ง เฟรนช์กรังด์ปรีซ์ ปี 1954 เข้าเส้นชัยเป็นอันดับที่ 4

## [แก้] อ้างอิง

1. ↑ http://8w.forix.com/bira.html

- หม่อมราชวงศ์มาลินี จักรพันธุ์, ต้นกำเนิดที่เกิดเหตุ "เจ้าชายดาราทอง"
- คุณหญิงมณี สิริวรสาร, ชีวิตเหมือนฝัน เล่ม 1

## [แก้] ลิงก์ภายนอก

- พระวรวงศ์เธอ พระองค์เจ้าพีรพงศ์ภาณุเดช
- เจ้าดาราทอง วิชาการ.คอม
- Bira the driver
- ภาพถ่าย พระองค์พีระ ในการแข่งขันช่วงก่อนสงครามโลก The Brooklands Society site
- ประวัติ พระองค์พีระ ในการแข่งขันที่ Brooklands The Brooklands Society site
- Bira, the Grand Prix driver text: Autocourse site
- Malcolm Campbell and Prince Bira photo: The Brooklands Society site
- ภาพหุ่นขี้ผึ้งพระองค์พีระ และรถ Romulus จำลอง ที่พิพิธภัณฑ์กีฬาแห่งชาติ

| พระวรวงศ์เธอ พระองค์เจ้าพีรพงศ์ภาณุเดช เป็นบทความเกี่ยวกับ ชีวประวัติ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ พระวรวงศ์เธอ พระองค์เจ้าพีรพงศ์ภาณุเดช ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%9E/%E0%B8%A3/%E0%B8%B0/%E0%B8%9E%E0%B8%A3%E0%B8%B0%E0%B8%A7%E0%B8%A3%E0%B8%A7%E0%B8%87%E0%B8%A8%E0%B9%8C%E0%B9%80%E0%B8%98%E0%B8%AD_%E0%B8%9E%E0%B8%A3%E0%B8%B0%E0%B8%AD%E0%B8%87%E0%B8%84%E0%B9%8C%E0%B9%80%E0%B8%88%E0%B9%89%E0%B8%B2%E0%B8%9E%E0%B8%B5%E0%B8%A3%E0%B8%9E%E0%B8%87%E0%B8%A8%E0%B9%8C%E0%B8%A0%E0%B8%B2%E0%B8%93%E0%B8%B8%E0%B9%80%E0%B8%94%E0%B8%8A.html".

หมวดหมู่: บทความเกี่ยวกับ ชีวประวัติ ที่ยังไม่สมบูรณ์ | ราชสกุลภาณุพันธุ์ | พระวรวงศ์เธอ | หม่อมเจ้า | นักแข่งรถสูตรหนึ่ง

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- Česky
- Deutsch
- English
- Suomi
- 日本語
- Italiano
- Svenska